OB wil dalk appelleer teen uitspraak oor suiwelplaasBusisiwe Mkhwebane, openbare beskermer (Foto: ANA) Die openbare beskermer (OB) sê sy gaan moontlik appelleer teen ŉ uitspraak van die hooggeregshof in Pretoria, wat Maandag haar verslag oor die Estina-suiwelprojek in die Vrystaat ter syde gestel het. Die hooggeregshof het gister in die guns van die DA en die Raad ter Bevordering van die Suid-Afrikaanse Grondwet (Casac) bevind in hulle aansoek om adv. Busisiwe Mkhwebane se verslag ter syde te laat stel. Die hof het ook bevind Mkhwebane het haar plig versuim. Minstens R200 miljoen se staatsgeld, wat bestem was vir die ontwikkeling van opkomende swart boere in die Vrede-omgewing, is na die Estina-suiwelprojek gekanaliseer. Estina word verbind met die omstrede Gupta-familie. Van dié geld is glo selfs gebruik om in 2013 vir ŉ weelderige Gupta-troue by die Sun City-oord te betaal. Die DA het onder meer aangevoer Mkhwebane se verslag oor die projek was ŉ toesmeerdery om ANC-hoëlui te beskerm. Mkhwebane oorweeg intussen om teen die bevinding te appelleer, of selfs te vra vir direkte toegang tot die Konstitusionele Hof daaroor. In ŉ verklaring sê Mkhwebane sy is onder meer besorg dat die hof se tersydestelling van die hele verslag gesien kan word as dat die hof die wanbestuur goedkeur deur diegene teen wie sy bevindings gemaak het. Mkhwebane het gesê eerder as om die meriete van die saak in die media te bespreek, sal sy haar saak in die hof stel. Mkhwebane sê haar regspan het dit egter aan die hof duidelik gemaak dat sy sommige van die bewerings nie kon ondersoek nie, omdat dit saak bykans afgehandel was. Sy kon ook nie kwessies wat reeds in die openbare domein was, soos die #GuptaLeaks, ondersoek nie, omdat sy reeds aanbeveel het dat ŉ kommissie van ondersoek na bewerings van staatskaping moet kyk. Sy sê dit sou “onlogies” wees om ŉ parallelle ondersoek daarna te doen. Mkhwebane het ook gesê ŉ voorlopige verslag is boonop ŉ dokument wat kan verander, en gelyk gestel kan word aan ŉ konsepuitspraak van ŉ volbank regters wat vir kommentaar aan ander regters gestuur word. “Tot dit amptelik gelewer word, is dit nog nie ŉ hofuitspraak nie. Dit het voorts geen wetlike status nie,” het sy in die verklaring gesê. Mkhwebane het gesê dit is dus verregaande dat die voorlopige verslag in die saak bloot goedgekeur en in ŉ finale verslag moes omgesit word.